**СТАНОВИЩЕ**

от доц. д-р Мирена Дамянова Легурска – СУ „Св. Кл. Охридски“, Исторически факултет (ИФ) относно материалите, представени за участие в конкурс (ДВ бр. 56/ 30.06.2023 г.)за заемане на академичната длъжност „професор“ в Софийски университет „Св. Климент Охридски“ по професионално направление 1.3. Педагогика на обучението по…, (Методика на обучението по история) към катедра „Архивистика и методика на обучението по история“ на ИФ

**I. Процедура и представяне на кандидата**

За участие в обявения конкурс е подал документи единствен кандидат: доц. д-р Георги Якимов Стойчев. Подадената документация за конкурса включва комплект материали на електронен носител, които са прецизно систематизирани в съответствие със Закона за развитието на академичния състав в Република България (ЗРАСРБ) и Правилника за приложението му, както и Правилника за условията и реда за придобиване на научни степени и заемане на академични длъжности в СУ „Св. Климент Охридски”.

Кандидатът доц. д-р Георги Якимов Стойчев завършва висшето си образование в Историческия факултет на Софийски университет „Св. Климент Охридски“ през 1989 г., където придобива магистърска степен по История с квалификация Историк, Учител по История. През 1994 г. завършва двегодишна следдипломна квалификация на тема „Съвременни постановки и проблеми в историческата наука и в обучението“ в Историческия факултет на Софийски университет „Св. Климент Охридски“. В периода 1998 – 2001 г. е задочен докторант в Института по история към БАН, секция „История на българските земи XV-XIX век“ и защитава ди­сер­­та­­ционен труд на тема „Пантелей Кисимов. Възрожденски общественик“; в периода 1989 – 2002 г. доц. Якимов е учител по история в 8 СУ „Васил Левски“ и 55 СУ „Петко Каравелов“, гр. София. През 2002 г. след успешно издържан конкурс е избран за старши асистент в катедра „Архивистика и помощни исторически дисциплини“ към Историческия факултет на СУ „Св. Кл. Охридски“. От 2004 г. до 2012 г. заема длъжността главен асистент в Историческия факултет на СУ „Св. Кл. Охридски”, катедра „Архивистика и помощни исторически дисциплини“. От 2012 г. до сега заема длъжността доцент по Методика на обучението по история към катедра „Архивистика и методика на обучението по история“ на ИФ на СУ „Св. Кл. Охридски“.

**II. Оценка и приноси на научната продукция на кандидата**

Научната продукция на доц. д-р Георги Якимов Стойчев включва 77 публикации. За участие в конкурса кандидатът е представил за рецензиране 52 от тях, от които 1 монография – хабилитационен труд, 5 студии публикувани в издания, вписани в Националния референтен списък, 14 статии, от които 4 в Web of Scienc и Scopus, 10 учебника, 10 книги за учителя, 5 учебни тетрадки и 7 учебни пособия . Кандидатът има общо 51 цитирания, от които: 4 в научни издания, реферирани и индексирани в световноизвестни бази данни, 45 в монографии и колективни томове с научно рецензиране и 2 цитирания в нереферирани списания с научно рецензиране. Тези публикации и цитирания са не само достатъчни, но и надхвърлят многократно минималните наукометрични показатели, които се изискват за заемане на академичната длъжност „професор“.

В представените за конкурса изследвания (монография, студии, статии, учебници, учебни помагала и др.) се налагат няколко изследователски центъра: един свързан с възникването и развитието на гражданското образование в България и други държави, втори по посока на история на българското образование в периода 20 – 40 -те години на ХХ век и трети център насочен към съвременните проблеми на историческото образование в българското училище.

Изключително ценен труд, обединяващ трите изследователски центъра е представената монография „Българското образование (1934 – 1939). Реформи, национализъм, държавно-гражданско възпитание.”. Структурирана е в увод, четири глави и библиография с използвани източници и научна литература. В рамките на внушителните 452 страници монографията детайлно и аналитично представя най-важните особености в развитието на образованието в посочения период, които произтичат от политическите процеси след налагането на безпартиен авторитарен режим от „Звено“ и Военния съюз. Акцент е поставен и върху новото просветно законодателство (наредбите-закони), налагането на идеологията на „творческия национализъм“ и засиленото държавно-гражданско възпитание на децата и младежите.

Най-съществените приносни моменти в монографията виждам по посока на:

- Задълбочено са представени идеите свързани с промените в развитието на българската образователната система през 20 – 30-те години на ХХ век. Изведена е водещата роля на политически кръг „Звено“, представителите на който реализират авторитарните си възгледи за развитие на образованието в България и ги прилагат при управлението на просветната система след преврата на 19 май 1934 г.

- Детайлно е разгледана реформаторската дейност на правителството на деветнадесетомайците в образователната сфера, поставяйки акцент върху промените в положението на учителството и реакциите на обществеността и педагогическите среди към проникването на по-радикални идеи за развитието на българската образователна система. Изведен е аргументирано изводът, че въпреки реформаторските начинания на деветнадесетомайците българското образование до 1939 г. остава в рамките на следосвобожденската просветна традиция.

- Изведена е идеологията на т. нар. нова държава в образователната област, която се опира на възгледите на творческия национализъм.

- Проследени са усилията на безпартийния режим за приобщаване на българското учителство към „новата държава“ чрез казионния Просветен съюз, като е разгледана дейността му насочена към подобряване на материалното положение на просветните дейци и разширяване на просветно- културните и социални дейности.

- Разгледани са усилията на авторитарната държава за придаване на по-ярка националистическа посока и лоялност към авторитарната държава в обучението и възпитанието на децата и младежите в рамките на т. нар. държавно-гражданско възпитание. Очертани са неговите цели и основните качества и добродетели, в които се възпитават учениците. Обърнато е внимание и на използваните методически похвати за по-ефективно преподаване на гражданските знания.

В останалите рецензирани публикации се систематизират авторски и на моменти иновативни научни концепти на доц. Георги Якимов в областта на няколко направления:

- история и съвременно състояние на гражданското образование в България и няколко други държави;

- връзката между училищното историческо образование и съвременното гражданско образование в неговото икономическо, политическо и правно измерение;

- правата на човека в обучението по история и цивилизации;

- образователните стандарти по история и цивилизации и тяхното съблюдаване в учебниците;

- състояние и проблеми на образователната система, гражданското образование и възпитание в България през 20 – 40 г. на ХХ век.

Във всяка една от тези публикации се забелязват множество приноси както в научно-преподавателски, така и в практико-приложен план по посока на гражданското образование, училищното историческо образование и проблемите на образователната система през 20 – 40 г. на ХХ век.

**III. Учебно-преподавателската, проектна и друга дейност на кандидата**

Учебната дейност на доц. д-р Георги Якимов Стойчев е богата и разнообразна. Тя включва: задължителните дисциплини: „Методика на обучението по история“; „Гражданско образование“; „История и гражданско образование“; педагогически практики: „Хоспитиране“, „Текуща педагогическа практика“, „Стажантска практика“ и избираемата дисциплина „Учебниците по българска история през Възраждането“. През периода 2012 – 2019 г. води четири дисциплини в магистърска програма „Образованието по история в средното училище“. Научен ръководител е на 3 успешно защитили дипломанта. Има участие в два научно-изследователски проекта и множество национални и международни научни форуми, конференции и семинари. Съавтор е на 34 учебници, книги на учителя, учебни тетрадки и учебни помагала за 3, 4, 5, 6, 7 и 9. клас. Има участие в подготовката на ДЗИ по История и цивилизации и в провеждането на Националните олимпиади по История и цивилизации за учениците от прогимназиален и гимназиален курс.

**Заключение**

В заключение ще отбележа, че представените научни трудове на доц. д-р Георги Якимов Стойчев са авторски и не повтарят такива от предишни процедури за придобиване на научно звание и академична длъжност. Няма данни за доказано по законоустановения ред плагиатство в представените по конкурса научни трудове.

Постигнатите от доц. д-р Георги Якимов резултати в преподавателската и научноизследователската дейност, напълно съответстват на всички изисквания на Закона за развитие на академичния състав в Република България (ЗРАСРБ), Правилника за прилагане на ЗРАСРБ и съответния Правилник на СУ „Св. Кл. Охридски“, поради което убедено давам своята **положителна** оценка и **препоръчам** на почитаемото Научно жури да изготви доклад-предложение до Факултетния съвет на Историческия факултет на СУ „Св. Кл. Охридски“ за избор на доц. д-р Георги Якимов на академичната длъжност „професор” по професионално направление 1.3. Педагогика на обучението по… (Методика на обучението по история).

17.10. 2023 г. Изготвил становището:

София Доц. д-р Мирена Легурска